b'\n_START_ARTICLE_\nEnclava\n_START_SECTION_\nHistoria\n_START_PARAGRAPH_\nEnclavan perusti puolalainen Piotr Wawrzynkiewicz yst\xc3\xa4vineen 23. huhtikuuta 2015. Vieraillessaan Sloveniassa he kuulivat paikallisilta maa-alueesta, joka ei kuulu millek\xc3\xa4\xc3\xa4n valtiolle. Alue syntyi Kroatian ja Slovenian rajalle, kun Jugoslavian hajottua mailla oli ep\xc3\xa4selvyyksi\xc3\xa4 rajan tarkasta sijainnista. Rajalle syntyi enklaaveja ja eksklaaveja, mutta niiden v\xc3\xa4liin j\xc3\xa4i noin sadan neli\xc3\xb6metrin alue, jota kumpikaan valtio ei vaatinut itselleen. Wawrzynkiewicz yst\xc3\xa4vineen l\xc3\xb6ysi alueen ja p\xc3\xa4\xc3\xa4tti perustaa sinne kuningaskunnan. Heid\xc3\xa4n tarkoituksenaan oli Wawrzynkiewiczin mukaan luoda paikka, jossa ihmiset voivat vapaasti ilmaista mielipiteens\xc3\xa4 ja ansaita rahaa ilman verohuolia ihonv\xc3\xa4riin, uskontoon tai kansalaisuuteen katsomatta. Maan valuutaksi valittiin kryptovaluutta Dogecoin._NEWLINE_Slovenian edustaja ilmoitti 21. toukokuuta 2015, ett\xc3\xa4 Enclavan ei-kenenk\xc3\xa4\xc3\xa4n-maaksi nimitetty alue kuuluu tosiasiassa Slovenialle. Seuraavana p\xc3\xa4iv\xc3\xa4n\xc3\xa4 Enclavan kotisivuilla ilmoitettiin, ett\xc3\xa4 se kunnioittaa muiden valtioiden itsen\xc3\xa4isyytt\xc3\xa4 ja rajoja, ja niinp\xc3\xa4 se siirrettiin alkuper\xc3\xa4iselt\xc3\xa4 alueeltaan Tonavan rannalle Kroatian ja Serbian rajalle, l\xc3\xa4helle Liberlandin mikrovaltiota. My\xc3\xb6s siell\xc3\xa4 on alueita, joita yksik\xc3\xa4\xc3\xa4n valtio ei ole vaatinut itselleen._NEWLINE_Enclavan kansalaisuutta voi hakea kuka tahansa. Hakemuksia on tehty jo yli 5\xc2\xa0000, ja kansalaisuus on my\xc3\xb6nnetty 134 henkil\xc3\xb6lle.\n_START_SECTION_\nHallinto\n_START_PARAGRAPH_\nEnclavan valtionp\xc3\xa4\xc3\xa4miehen\xc3\xa4 toimii kuningas Enclav I.\n_START_SECTION_\nKansainv\xc3\xa4liset suhteet\n_START_PARAGRAPH_\nYksik\xc3\xa4\xc3\xa4n valtio ei ole tunnustanut Enclavaa._NEWLINE_Enclava on tunnustanut kolme muuta mikrovaltiota: Liberlandin, Sealandin ja Pohjois-Sudanin kuningaskunnan.'